Der skal være områder i Hjørrings gågader, hvor man kan se spejling og høre lyden af rislende vand, som løber i små bække gennem gaderne. Det er en del af et klimatilpasningsprojekt, der begynder tirsdag i midtbyen i Hjørring. Projektet handler om at gøre byen flottere og mere interessant at være en del af, og så handler det om at gardere byen mod massive regnskyl som følge af klimaforandringerne. - Det er fantastisk, at vi kan klimatilpasse og samtidig bruge det til noget positivt, som kan skabe stemning og atmosfære i vores gader, siger formand for bygherreudvalget, Per Møller fra Konservative, i en pressemeddelelse fra Hjørring Kommune. En del af en større strategi Klimatilpasningsprojektet kommer i første etape til at strække sig fra Sct. Olai Plads til og med Springvandspladsen. I 2023 begynder arbejdet så fra Springvandspladsen, og det vil slutte ved den gamle kirkegård. Det er en del af midtbystrategien "Hjørring - en nytænkt bymidte", der blev vedtaget i byrådet i juni 2017. - Jeg er rigtig glad for, at vi nu kommer i gang. Jeg er ikke i tvivl om, at det på den lange bane bliver til glæde og gavn for både handelslivet og alle, der færdes på gågaderne i centrum, siger medlem af bygherreudvalget Tim Jensen fra Socialdemokratiet. Vil gavne hele byen Første del af projektet begynder tirsdag, og det betyder, at dele af Hjørring vil blive fyldt med gravemaskiner, der rykker ind for at være der over en længere periode. Det er nemlig først i slutningen af oktober, at første etape forventes at være færdig. - Det bliver rod og larm i en periode – ingen tvivl om det. Men vi håber selvfølgelig på, at vores gode kunder fortsat vil besøge og støtte os, mens vi er gemt væk bag maskinerne, siger Rikke Ejsenhardt fra Hjørring Handel og Lars Dam fra Cityforeningen. De tror begge, at projektet vil gavne byen på sigt. - Vi er helt sikre på, at det færdige resultat på sigt vil blive en stor fordel for alle butikkerne og alle, der kommer og handler eller går en tur i centrum, siger Rikke Ejsenhardt og Lars Dam. Projektet forventes at koste cirka 36 millioner kroner, og ud af dem finansierer Hjørring Vandselskab cirka 20 millioner kroner.
Dele af midtbyen i Hjørring vil fra tirsdag og frem til efteråret være fyldt med gravemaskiner, når et nyt projekt skal realiseres.